b'\n_START_ARTICLE_\nZygmuntas Berlingas\n_START_SECTION_\nBiografija\n_START_PARAGRAPH_\n1914 m. baig\xc4\x99s mokykl\xc4\x85 \xc4\xafstojo \xc4\xaf Lenkijos \xc5\xa1auli\xc5\xb3 s\xc4\x85jung\xc4\x85 ir iki 1917 m. kovojo Juzefo Pilsudskio lenk\xc5\xb3 legionuose. Nuo 1918 m. Lenkijos kariuomen\xc4\x97je kovojo su bol\xc5\xa1evikais, nuo 1937 m. pulko vadas. 1939 m. rugs\xc4\x97jo m\xc4\x97n. prasid\xc4\x97jus Antrajam pasauliniam karui, suimtas Vilniuje, internuotas TSRS. Kal\xc4\x97jo Starobelsko koncentracijos stovykloje. 1940 m. u\xc5\xbeverbuotas NKVD. 1941-1942 m. Lenkijos armijos, suformuotos TSRS, divizijos \xc5\xa1tabo vir\xc5\xa1ininkas. Po Vladislovo Anderso armijos evakavimo liko TSRS, 1943-1944 m. vadovavo ten suformuotai lenk\xc5\xb3 kariuomen\xc4\x97s Kosciu\xc5\xa1kos divizijai, I korpusui, I armijai. 1943 m. divizijos generolas. 1944 m. liepos \xe2\x80\x93 rugs\xc4\x97jo m\xc4\x97n. Lenkijos kariuomen\xc4\x97s Pirmosios armijos vadas ir kariuomen\xc4\x97s vyriausiojo vado pavaduotojas. Po konflikto su Lenkijos darbinink\xc5\xb3 partijos ir Lenkijos nacionalinio i\xc5\xa1sivadavimo komiteto vadovais 1944-1947 m. mok\xc4\x97si Generalinio \xc5\xa1tabo karo akademijoje Maskvoje. 1948-1953 m. Generalinio \xc5\xa1tabo akademijos Var\xc5\xa1uvoje komendantas.'